text: Bondegårdsferie hitter - også hos tyskerne
  18 juli 2017 kl. 19.30
  Alt er udsolgt på Hellevad Vandmølle. Og snart kommer tyskerne også.
  Hellevad Vandmølle fik for en måneds tid siden certificering hos en stor tysk ferieformidler. Det skulle gerne gøre, at tyskerne får øjnene op for stedet uden for Rødekro.
  - Vi kan allerede nu se effekten af den tyske interesse. Vi har allerede booket to uger i august til udenlandske gæster, specielt tyskere, fortæller Bjarne Boesen, som er indehaver af Hellevad Vandmølle ved Rødekro.
  Han forklarer, at på grund af tyskernes forskudte ferie, er de interessante for stedet, der så kan udnytte ressourcerne bedre.
  Hellevad Vandmølle har udsolgt hele sommeren, og det forklarer Bjarne Boesen med, at gæsterne gerne vil opleve blandt andet økologi og godt værtsskab.
  I videoen øverst i artiklen kan du høre nogle af gæsternes svar på, hvorfor de er så vilde med bondegårdsferie.
  